Broj: 711-I-19-P-20-21/23-07-19

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Damira Šanteka, glavnog ravnatelja Državne geodetske uprave do 19. listopada 2022.g.**,na 197. sjednici, održanoj 16. prosinca 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Damira Šanteka, glavnog ravnatelja Državne geodetske uprave do 19. listopada 2022.g., neće se pokrenuti s obzirom da iz prikupljenih podataka i dokumentacije, u vezi okolnosti da je dužnosnik, kao odgovorna osoba za provedbu zajma Svjetske banke, sudjelovao u postupku nabave kojim su trgovačkom društvu Geosoft d.o.o., u kojem je kum dužnosnika direktor, dodijeljeni ugovori, proizlazi da dužnosnik nije bio osobno odgovoran za provedbu zajma Svjetske banke, niti je sudjelovao u postupcima nabave pa niti u sklapanju ugovora temeljem kojih je tvrtka Geosoft d.o.o. izabrana za pružatelja usluga.**

Obrazloženje

Povjerenstvo je dana 20. siječnja 2021.g. podnošenjem anonimne prijave mogućeg sukoba interesa steklo saznanja o mogućem sukobu interesa dužnosnika Damira Šanteka iz kojih proizlazi da je isti kao odgovorna osoba za provedbu zajma Svjetske banke sudjelovao u postupku nabave te potom sklopio ugovore s trgovačkim društvom Geosoft d.o.o., čiji direktor je kum dužnosnika.

 Člankom 3. stavkom 1. podstavkom 28. ZSSI-a propisano je da su ravnatelji državnih upravnih organizacija dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo, utvrđeno je da je dužnosnik Damir Šantek obnašao dužnost ravnatelja, a potom i glavnog ravnatelja Državne geodetske uprave u mandatima 2016.-2019.g., 2019.g.-2020.g. te ponovno od 2020.g. do 19. listopada 2022.g. Stoga je Damir Šantek povodom obnašanja navedene dužnosti obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a.

 Slijedom navedenog, Povjerenstvo utvrđuje kako će predmet P-20/21, koji je formiran prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI-a.

 Povjerenstvo je od Svjetske banke zatražilo podatak je li dužnosnik Damir Šantek odgovorna osoba za provedbu zajmova Svjetske banke te ukoliko jest od kada i temeljem kojeg akta i procedure je izabran za obavljanje predmetne funkcije, kao i je li Svjetska banka od 2016.g. do danas dodijelila zajam tvrtki Geosoft d.o.o., ukoliko jest koliko je bio iznos pojedinog dobivenog zajma, koji je postupak dobivanja zajma od strane Svjetske banke te je li dužnosnik Damir Šantek sudjelovao u procesu dobivanja ili provedbe predmetnog zajma.

 Svjetska banka odgovorila je na traženje Povjerenstva navodeći da je u kontekstu implementacije integriranog sustava upravljanja zemljištem s Republikom Hrvatskom (Ugovor o zajmu Svjetske banke broj 8086-HR) Državna geodetska uprava definirana kao provedbeni subjekt za određene dijelove projekta zajedno s Ministarstvom pravosuđa i uprave. Nadalje, navodi se da je službeni primatelj zajma Ministarstvo financija, a da Svjetska banka nije u poziciji identificirati interne akte i procedure Državne geodetske uprave koji bi definirali odgovornost Damira Šanteka u vezi s provedbom projekta ili zajmovima općenito. Nadalje, navodi se i kako Damir Šantek nije osobno odgovoran za provedbu projekta, ali da je Državna geodetska uprava djelomično odgovorna. Također se iznosi kako Svjetska banka ne odobrava zajmove privatnim subjektima, pa tako niti društvu Geosoft d.o.o. već je isto u 2020.g. odabrano za obavljanje konzultantskih usluga financiranih iz zajma 8086-HR. Društvu Geosoft d.o.o. dostavljena su dva ugovora i to; Konzultantske usluge prevođenja podataka geodetskih izvještaja komunalnih usluga u standardni računalni format prikladan za unos podataka u SKI sustav te Konzultantske usluge za optimizaciju arhivskog sustava Državne geodetske uprave. Navodi se i kako su ta dva ugovora bila podložna prethodnom pregledu Banke na temelju informacija koje je dostavila Jedinica za provedbu projekta te da Banka nije uputila prigovore.

 S obzirom na očitovanje Svjetske banke Povjerenstvo je od Državne geodetske uprave zatražilo podatke je li Državna geodetska uprava sudjelovala, i na koji način, u Projektu implementacije integriranog sustava upravljanja zemljištem temeljem kojeg je sklopljen Ugovor o zajmu Svjetske banke broj 8086-HR te ukoliko jest, je li u navedenom postupku, i u kojem svojstvu, sudjelovao dužnosnik Damir Šantek, glavni ravnatelj Državne geodetske uprave. Nadalje, zatražen je podatak je li Državna geodetska uprava sudjelovala, i na koji način, u postupku odabira društva Geosoft d.o.o. za obavljanje konzultantskih usluga financiranih iz gore navedenog zajma, odnosno sklapanja Ugovora za konzultantske usluge prevođenja podataka geodetskih izvještaja komunalnih usluga u standardni računalni format prikladan za unos podataka u SKI sustav i ugovora o konzultantskim uslugama za optimizaciju arhivskog sustava Državne geodetske uprave s tvrtkom Geosoft d.o.o. te ukoliko jest, je li i na koji način u navedenom postupku sklapanja predmetnih Ugovora sudjelovao dužnosnik Damir Šantek.

 Državna geodetska uprava odgovorila je dopisom navodeći da je Državna geodetska uprava jedna od 3 implementacijske institucije koje provode Projekt implementacije integriranog sustava zemljišne administracije (u daljnjem tekstu: IISZA Projekt) koji financira Međunarodna banka za obnovu i razvoj (u daljnjem tekstu: Svjetska banka) uređen Ugovorom o zajmu između Republike Hrvatske i Međunarodne banke za obnovu i razvoj za dodatno financiranje Projekta implementacije integriranog sustava zemljišne administracije (u daljnjem tekstu: Ugovor o Zajmu) potpisanom 20. rujna 2018. godine i ratificiranog Zakonom o potvrđivanju 19. prosinca 2018. godine. Ostale implementacijske institucije su Ministarstvo pravosuđa i uprave i Ministarstvo financije. Nadalje, navodi se da je u kontekstu Projekta implementacije integriranog sustava zemljišne administracije (Ugovor o zajmu Svjetske banke br. 8900-HR) s Republikom Hrvatskom, Državna geodetska uprava (DGU) definirana kao provedbeno tijelo za određene dijelove Projekta, zajedno s Ministarstvom pravosuđa i uprave. Službeni primatelj zajma je Ministarstvo financija. Ističe da ravnatelj Državne geodetske uprave Damir Šantek nije osobno odgovoran za provedbu Projekta, već da je navedeno državno tijelo djelomično odgovorno za provedbu Projekta. Nadalje, navodi se da su aktivnosti Savjetničke usluge za prevođenje podataka geodetskih elaborata infrastrukture u standardni računalni format pogodan za unos u sustav HR-KI i Pružanje savjetničkih usluga za optimizaciju arhivskog sustava Državne geodetske uprave provedene u sklopu IISZA Projekta u skladu s, od Svjetske banke odobrenim i javno objavljenim, Planom nabave projekta prema Propisima Svjetske banke o nabavi za Zajmoprimce IPF-a, iz srpnja 2016., revidiranim u studenom 2017. i kolovozu 2018. Za operativno provođenje projekta zadužena je Jedinica za provedbu projekta (JPP), odnosno kako je uređeno u Prilogu 2., odjeljku I. točci A.3 Ugovora o Zajmu. Prema odredbama Priručnika o radu IISZA projekta, pojedina aktivnost nabave iz Odobrenog plana nabave pokreće se zahtjevom upućenim od relevantnog čelnika Sektora ili Uprave Ministarstva pravosuđa i uprave ili Državne geodetske uprave, a nastavlja se potpisom Odluke o imenovanju povjerenstva za odabir koju potpisuje čelnik relevantnog tijela odnosno uprave. Po provedenoj nabavi Povjerenstvo za odabir sastavlja Zapisnik o radu povjerenstva sa Zaključkom i Prijedlogom za potpisom Ugovora na koje čelnik tijela odnosno uprave daje suglasnost te potpisuje Ugovor o nabavi. Nadalje, navodi se da Glavni ravnatelj Državne geodetske uprave nije sudjelovao u navedenim postupcima, Zahtjevi za pripremu i početak nabave, Odluke o imenovanju povjerenstva za odabir, suglasnosti na Zaključak povjerenstva kao i potpisi oba Ugovora su dani, odnosno potpisani od strane načelnika relevantnih sektora, odnosno zamjenika glavnog ravnatelja Antonia Sustića.

 Državna geodetska uprava dostavila je i prikaz konkretne nabave za oba ugovora pa je utvrđeno da je Državna geodetska uprava 1. travnja 2020. godine sklopila ugovor oznake SGA/ILAS- AF-B4.4/CQS/19/49, u vrijednosti 2.012.500,00 kn (s PDV-om) sa zajedničkim nastupom tvrtki: Ericsson Nikola Tesla d.d., Ericsson Nikola Tesla servisi d.o.o., i Geosoft d.o.o., a nabava predmetnog ugovora je provedena u sklopu aktivnosti Projekta implementacije integriranog sustava zemljišne administracije (IISZA Projekt) koji financira Međunarodna banka za obnovu i razvoj čiji je cilj modernizacija sustava zemljišne administracije kako bi se poboljšale državne usluge sa stajališta učinkovitosti, transparentnosti i troška. Jedna od aktivnosti predviđanih Planom nabave IISZA Projekta bila je i nabava savjetničkih usluga za prevođenje podataka geodetskih elaborata infrastrukture u standardni računalni format pogodan za unos u sustav HR-KI (kasnije promijenjen naziv umjesto HR-KI u SKI). Cilj ovog zadatka je bio obaviti usluge prevođenja podataka o vodovima iz geodetskih elaborata infrastrukture koji su pohranjeni u Područnom uredu za katastar Sisak, Područnom uredu za katastar Bjelovar i Gradskom uredu za katastar i geodetske poslove Grada Zagreba u analognom obliku u standardni računalni format pogodan za unos u sustav HR-KI. U okviru ovog zadatka Savjetnik je trebao prevesti podatke iz geodetskih elaborata infrastrukture koji se vode u katastarskim uredima u digitalni oblik u definiranu strukturu sukladno navedenom razmjenskom formatu. Navedena nabava je provedena u skladu s „Propisima o nabavi za Zajmoprimce IPF-a“ Svjetske banke, koje je Banka objavila u srpnju 2016, revidirano u studenom 2017. godine (“Propisi o nabavi”), prema metodi odabira kvalifikacije savjetnika (eng. CQS - Consultant's Qualifications') - navedene Smjernice Svjetske Banke. Zahtjev za pripremu i početak nabave savjetničkih usluga za prevođenje podataka geodetskih elaborata infrastrukture u standardni računalni format pogodan za unos u sustav HR-KI, predviđen u Planu nabave zaprimljen je u JPP-u u prosincu 2019. godine te je JPP pristupio pripremi navedene nabave. Također, DGU je dostavio i popis tvrtki koje se pozivaju na natječaj. Tvrtke su: Ericsson Nikola Tesla d.d., Infokarta d.o.o. i Geomodeling d.o.o. JPP je u ime Državne geodetske uprave u prosincu 2019. uputila Poziv na iskazivanje interesa za pružanje savjetničkih usluga za prevođenje podataka geodetskih elaborata infrastrukture u standardni računalni format pogodan za unos u sustav HR-KI na e-mail adrese tri tvrtke. JPP je u siječnju 2020. zaprimio Odluku o imenovanju Povjerenstva za nabavu savjetničkih usluga za prevođenje podataka geodetskih elaborata infrastrukture u standardni računalni format pogodan za unos u sustav HR-KI koje je zaduženo za pregled, ocjenu i usporedbu pristiglih iskaza interesa u Skladu s gore navedenim „Propisima o nabavi“. Navedeno povjerenstvo je dužno i ovlašteno predložiti ravnatelju DGU zaključivanje ugovora s odabranim savjetnikom.

 Nadalje, utvrđeno je da je natječaj bio otvoren do 8. siječnja 2020. godine, te su dostavljena tri iskaza interesa kandidata. Povjerenstvo DGU je iskaze interesa uzelo u obzir te je izvršilo njihovu ocjenu sukladno kriterijima za ocjenu iskaza interesa. Nakon provedene ocjene kandidata temeljem dostavljenih iskaza interesa, Povjerenstvo DGU je predložilo da se prvorangiranom kandidatu, zajedničkom nastupu tvrtki: Ericsson Nikola Tesla d.d., Ericsson Nikola Tesla servisi d.o.o., i Geosoft d.o.o. uputi Poziv na dostavu ponude. Poziv je upućen u veljači 2020.G. Rok za dostavu ponude bio 10. veljače 2020. te je Povjerenstvo DGU pristupilo pregledu dostavljene ponude. Nakon obavljenog pregleda ponude predstavnici tvrtki su pozvani na sastanak radi pregovora. Sastanak je održan u veljači 2020. Ugovor između DGU-a i zajedničkog nastupa tvrtki Ericsson Nikola Tesla d.d., Ericsson Nikola Tesla servisi d.o.o., i Geosoft d.o.o., oznake SGA/ILAS-AF-B4.4/CQS/20/49, je potpisan 1. travnja 2020. godine. Obavijest o odabiru dostavljena je ostalim kandidatima koji su sudjelovali u postupku nabave u svibnju 2020. Ugovor je nadopunjen Dopunom br. 1 od 31. listopada 2020. kojim je izmijenjeno vremensko razdoblje provedbe ugovora sa 7 na 12 mjeseci kao i dodavanje financijskih sredstava tako da je ukupni iznos ugovora povećan na 2.708.500,00 kn (s PDV-om), te je promijenjen naziv HR-KI u SKI. Dopuna br. 1, odnosno ugovor je dovršen 31. ožujka 2021. godine.

 Nadalje, utvrđeno je da je Državna geodetska uprava 4. studenog 2020. godine sklopila ugovor oznake SGA/ILAS-AF-B1.3.A/DS/20/66, u vrijednosti 743.750,00 kn (s PDV-om) sa tvrtkom Geosoft d.o.o., te je nabava predmetnog ugovora provedena u sklopu aktivnosti Projekta implementacije integriranog sustava zemljišne administracije (IISZA Projekt). Kako je predviđeno Strategijom nabave projekta određeni ugovori, posebno ugovori za IT usluge se zbog autorskih prava na kodu navode kao izravan odabir, jer Strategija nabave projekta određuje kako je za aktivnost „Provedba preporuka za optimizaciju sustava arhiva Državne geodetske uprave“ nužno angažirati tvrtku s kojom je već sklopljen ugovor za održavanje navedenog sustava arhiva. To je potrebno kako bi se osigurao kontinuiran i neometan rad korisnika Državne geodetske uprave nakon optimizacije sustava, budući da zaposlenici pristupaju sustavu arhiva putem aplikacije eCKP, koju je razvila tvrtka Geosoft d.o.o. Nadalje, iz dokumentacije proizlazi da je Geosoft d.o.o. razvio aplikaciju eCKP za potrebe sustava digitalnog arhiva. Ta aplikacija koristi se za unos i obradu metapodataka dokumentacije koja se skenira, kao i za pregled i pretraživanje skeniranih dokumenata. Aplikacija je dizajnirana kao web- aplikacija te velikom broju korisnika omogućava jednostavan pristup aplikaciji s korisničkih računala, što otklanja potrebu za njezinom instalacijom na samim računalima. Kako je na aplikaciji potrebno napraviti promjene, najbolje je moguće rješenje da se angažira isti izvođač. S navedenom tvrtkom već je sklopljen ugovor provedbom domaćeg postupka javne nabave, uz cijene koje odgovaraju tržišnima.

Iz dokumentacije proizlazi kako je Državna geodetska uprava posljednjih 7 godina zadovoljna radnim učinkom tvrtke Geosoft d.o.o., a ugovor je i dalje na snazi. Isto tako, proizlazi da će se trošak te aktivnosti financirati u okviru DF-a male vrijednosti do 100.000 eura, s kratkim predviđenim razdobljem provedbe od 3 mjeseca. Navedena nabava je stoga provedena u skladu s „Propisima o nabavi za Zajmoprimce IPF-a“ Svjetske banke, koje je Banka objavila u srpnju 2016, revidirano u studenom 2017. godine (“Propisi o nabavi”), prema metodi odabira izravan odabir. Zahtjev za pripremu i početak nabave savjetničkih usluga za optimizaciju arhivskog sustava Državne geodetsku uprave, predviđen u Planu nabave dodatnog financiranja za IISZA Projekt, pod oznakom B1.3A te je zaprimljen u JPP-u u rujnu 2020. godine. JPP je u rujnu 2020. zaprimio i Odluku o imenovanju Povjerenstva za nabavu savjetničkih usluga za optimizaciju arhivskog sustava DGU koje je zaduženo za pregled ponude u skladu s niže navedenim „Propisima o nabavi“. To povjerenstvo je bilo dužno i ovlašteno po dovršetku gore navedenih poslova predložiti ravnatelju DGU zaključivanje ugovora s odabranim savjetnikom. JPP je u ime Državne geodetske uprave u rujnu 2020. uputio Poziv na dostavu ponude tvrtki Geosoft d.o.o. s obzirom da se radilo o postupku nabave izravnog ugovaranja.

 Rok za dostavu ponude bio je također u rujnu 2020. te je Povjerenstvo Državne geodetske uprave pristupilo pregledu dostavljene ponude. Pregovori s tvrtkom Geosoft d.o.o. u svezi ponude i ugovaranja su održani dana 18. rujna 2020. u prostorijama Državne geodetske uprave. Ugovor između Državne geodetske uprave i tvrtke Geosoft d.o.o., oznake SGA/ILAS-AF-B1.3.A/DS/20/66, potpisan je 4. studenog 2020. godine. Ugovor je dovršen 30. lipnja 2020. godine.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Povjerenstvo ističe kako je protiv dužnosnika dana 12. rujna 2019.g. donijelo konačnu odluku broj: 711-I-1791-P-125-18/19-16-12 kojom je utvrđena povreda članka 7. točke c) ZSSI-a, te je u navedenoj odluci, temeljem izvatka iz matice vjenčanih za 2000.g.. utvrđen odnos kumstva između dužnosnika i direktora trgovačkog društva Geosoft d.o.o., što Povjerenstvo u ovom predmetu nije dodatno utvrđivalo.

 U situaciji kada bi dužnosnik odlučivao o nastanku poslovnog odnosa s trgovačkom društvom u kojem je direktor njegov kum, moglo bi se postaviti pitanje li prilikom izvršavanja ovlasti došlo do povrede neke od odredbi ZSSI-a. Međutim, uvidom u Zapisnike o provođenju nabave utvrđeno je da dužnosnik Damir Šantek nije sudjelovao u predmetnim postupcima i nije sačinjavao Povjerenstvo Državne geodetske uprave, a uvidom u sklopljene ugovore utvrđeno je da iste nije potpisivao Damir Šantek.

 Slijedom navedenog, Povjerenstvo je utvrdilo kako iz dostavljene dokumentacije ne proizlazi da je Damir Šantek sudjelovao u postupku pa samim time ni pogodovao trgovačkom društvu Geosoft d.o.o. čiji je direktor njegov kum.

 Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Damir Šantek, osobnom dostavom
2. Objava na internetskoj stranici Povjerenstva
3. Pismohrana